Հայկազ Նավասարդյան

Հայկազ Սարիբեկի Նավասարդյան (), հայ մաթեմատիկ-ծրագրավորող։

Կենսագրություն 
Հայկազ Նավասարդյանը ծնվել է 1957 թվականի հունվարի 10-ին Հայաստանի Հանրապետության Ապարանի Ծաղկաշեն գյուղում։ 1964-1971 թվականներին սովորել է Ծաղկաշենի 8-ամյա դպրոցում։ Այնուհետև ուսումը շարունակել է ԵՊՀ-ին առընթեր ակադեմիկոս Արտաշես Շահինյանի անվան ֆիզմաթ գիշերօթիկ դպրոցում, որն ավարտել է 1974 թվականին։ Նույն տարում ընդունվել և 1979 թվականին գերազանցության դիպլոմով ավարտել է ԵՊՀ-ի մեխմաթ ֆակուլտետի մաթեմատիկական բաժինը։ 1980-1983 թվականներին սովորել է ԵՊՀ-ի հեռակա ասպիրանտուրայում։

Աշխատանքային գործունեություն 
1979-1988 թվականներին աշխատել է ԵՊՀ-ի ֆիզմաթ ֆակուլտետում՝ որպես մաթեմատիկ-ծրագրավորող։ 1983-1988 թվականներին համատեղությամբ աշխատել է ԵՊՀ-ին առընթեր դպրոցում, որպես մաթեմատիկայի ուսուցիչ, իսկ 1988 թվականից՝ որպես հիմնական աշխատող։ 1990-1993 թվականներին և 1997-2002 թվականներին աշխատել է որպես ուսումնադաստիարակչական աշխատանքների գծով փոխտնօրեն, իսկ 2002 թվականի մարտի 11-ից՝ տնօրեն։

1997 թվականին հիմնադրել է Ուսում ոչ պետական հանրակրթական դպրոցը և 1997-2002 թվականներին եղել է այդ դպրոցի տնօրենը։

1990 թվականին ստացել է «Մեթոդիստ ուսուցիչ» կոչում, իսկ 1996 թվականին՝ մաթեմատիկայի հետազոտող ուսուցչի որակավորում։ Մարզային, հանրապետական և միջազգային օլիմպիադաների կազմակերպման համար պարգևատրվել է ՀՀ ԿԳ նախարարի պատվոգրով 2 շնորհակալագրերով, ինչպես նաև Երևանի քաղաքապետի շնորհակալագրով և դիպլոմով։ Նա ունի մի շարք տպագրված հոդվածներ, զեկուցումներ, մաթեմատիկայի տեղեկագիրք, գրքույկներ, «Երկրաչափության լրացուցիչ նյութեր» և «Հետաքրքրաշարժ խնդիրներ», թարգմանել և անհրաժեշտ տեսական նյութ ավելացնելով հրատարակել է Վ. Պարախնևիչի «Երկրաչափության խնդիրների ժողովածու» խնդրագիրքը, 7-9-րդ դասարանցիների ընդունելության քննությունների համար կազմել է «Հետաքրքրաշարժ և տրամաբանական խնդիրներ» 2001-2012 թվականներին խնդրագիրքը։

Պարգևներ 
 Մովսես Խորենացու մեդալ (2005)։
 Հայաստանի Հանրապետության վաստակավոր մանկավարժ (2011)։
 ՀՀ վարչապետի հուշամեդալ (2015)։

Աղբյուրներ 
  Հայկազ Սարիբեկի Նավասարդյան. ԵՊՀ առընթեր Արտաշես Շահինյանի անվան ֆիզիկամաթեմատիկական դպրոցի կայքում 

Ծաղկաշեն (Արագածոտն) գյուղում ծնվածներ
Տնօրեններ
ԵՊՀ շրջանավարտներ
Մովսես Խորենացու մեդալակիրներ
ՀՀ վաստակավոր մանկավարժներ
Հայ մաթեմատիկոսներ
Հայ ծրագրավորողներ